Cuadri gjenerâl
Intes elezions gjenerâls che si son davueltis ai 6 di Mai intal Ream Unît i Conservadôrs a son stâts i plui votâts, cul 36,1% des preferencis, ma no àn otignût avonde parlamentârs par podê guviernâ di bessôi. Cun di fat, par podê imbastî un guvier di maiorance a coventin almancul 326 deputâts, ma i Conservadôrs a ‘nd àn vûts dome 306. Rispiet aes elezions stadis i Tories a son cressûts dal 3,8%, ma in graciis dal sisteme eletorâl britanic a àn otignût 98 parlamentârs in plui de volte stade. I Laburiscj, invezit, a àn cjapât il 29% dai vôts, ven a dî il 6,2% in mancul des ultimis elezions, e a àn vût 258 elets, o sei 91 in mancul de legjislature stade. Se lis dificoltâts dal Labour a jerin za di timp sot dai voi di ducj, la delusion plui fuarte forsit e je chê che si à vude tra i Liberâi Democratics che si proponevin tant che partît vêr dal cambiament e che a pensavin di podê fâ un biel salt indenant. Il partît vuidât di Nick Clegg, invezit, al à otignût il 23% des preferencis, o sei un 1% in plui de volte stade, ma si è ricjatât dome cun 57 elets, ven a stâi 5 in mancul di chei che al veve. Chel istès, intun Parlament cence une maiorance clare, a son propit i Liberâi Democratics la clâf pal prossim guvier. I Verts (Green) a àn cjapât l’un par cent dai vôts, ma a àn rivât pe prime volte a elei un deputât intal Parlament di Londre.
Scozie
Chest cambiament dai ecuilibris nol à nancje sfiliât la Scozie là che i Laburiscj, in plui di confermâ ducj i 41 parlamentârs che a vevin, a àn otignût il 42% des preferencis, o sei il 2,5% in plui de volte stade. I Conservadôrs a àn vût il 16,7% dai vôts, il 0,9% in plui des ultimis elezions, ma a àn rivât juste a mantignî l’unic parlamentâr che a vevin. Ancje i Liberâi Democratics a àn mantignût il stes numar di deputâts che a vevin, o sei 11, ma a àn pierdût il 3,7% dai consens, fermantsi al 18,9% des preferencis. Pas indenant pal Scottish National Party che cul 19,9% dai vôts al è cressût dal 2,3% e al à superât i Liberâi Democratics. I nazionaliscj scozês, dut câs, no àn rivât a lâ plui innà dai 6 parlamentârs che a vevin te legjislature stade. Juste une note finâl pal Scottish Socialist Party, moviment indipendentist di çampe radicâl, che al à cjapât a pene il 0,1% dai vôts e che aromai al à pierdût cuasi dute la sô base eletorâl (-1,7% rispiet ae volte stade). In cuintritindince cul rest dal Ream Unît, almancul sul plan dai vôts, la Scozie e à premiât Laburiscj e nazionaliscj e limitât l’atac dai Conservadôrs.
Gales
In Gales, invezit, i Tories a son cressûts dal 4,7% puartantsi al 26,1% dai vôts e a son passâts di 3 a 8 elets. I Liberâi Democratics a son cressûts dal 1,7% rivant al 20,1% des preferencis, ma a son passâts di 4 a 3 deputâts. I Laburiscj si confermin il partît plui fuart dal Gales cul 36,2% dai vôts e 26 elets, ma a pierdin il 6,5% dai consens e 4 parlamentârs rispiet ae volte stade. Deludûts i nazionaliscj galês dal Plaid Cymru che a àn pierdût il 1,3% des preferencis fermantsi al 11,3%, ma che a àn cressût di 2 a 3 il numar dai parlamentârs elets. Ieuan Wyn Jones, che al vuide il partît galês, al à ametût che no si trate dal sigûr dal risultât che si spietavin.
Irlande dal Nord
In Irlande dal Nord il cuadri dai partîts al è avonde diviers rispiet a chel de Grande Bretagne. Ta chestis ultimis elezions a son doi i dâts plui significatîfs. Prin di dut il fat che il Sinn Féin cui siei passe 170 mil vôts, o sei il 25,5%, al è deventât il partît plui votât. La formazion republicane irlandese e je cressude dal 1,2% e e mandarà a Londre 5 parlamentârs. Par vie dal sisteme eletorâl britanic, si ben che al vedi cjapât il 25% dai vôts il Democratic Unionist Party al à rivât a elei 8 deputâts. Dut câs, propit achì si cjate il secont element plui significatîf des elezions in Irlande dal Nord. Cun di fat, il DUP al à pierdût il 8,7% des preferencis e un elet: si trate propit dal prin ministri nordirlandês e referent dal partît Peter Robinson che al è stât batût inte circoscrizion “sigure” di Belfast Est de candidade dal Alliance Party che, pe prime volte, al rive a mandâ un so rapresentant a Londre. A rindi inmò plui penzis chestis elezions sul front unionist si à ancje il brut risultât dai Ulster Conservatives and Unionists che a nassevin de aleance jenfri Ulster Unionist Party e Conservadôrs. Cheste formazion, cul so 15,2%, e à pierdût il 2,6% des preferencis e no à rivât a elei nancje un deputât. Sul front nazionalist irlandês, invezit, il Social Democratic and Labour Party al à pierdût il 1% dai vôts (16,5%), ma al à mantignût i siei 3 deputâts.
Cornualie
In Cornualie, piçule nazion celtiche che no gjolt nancje di une circoscrizion eletorâl autonome, si à vût un salt indenant dai Conservadôrs che a àn concuistât trê des sîs circoscrizions cornichis che, te legjislature stade, a jerin dutis intes mans dai Liberâi Democratics. I LibDems a àn mantignût dome trê dai elets che a vevin ta chest teritori. Pe prime volte, i nazionaliscj cornics dal Mebyon Kernow a àn rivât a presentâsi in dutis e sîs lis circoscrizions, ma a àn otignût percentuâls che a van dal 0,8% di Porth Ia / Saint Ives al 4,2% di Austol ha Tewynn Pleustri / Saint Austell and Newquay.
Font: BBC, 07-08/05/10
fur_Latn fur_Latn fur_Latn fur_Latn ast_Latn fur_Latn fur_Latn fur_Latn lin_Latn fur_Latn cat_Latn